送曹器遠從使虜
作者：陳造
朝代：宋

paragraphs: 暑風焮面黄塵底，曹侯據鞍輕萬里。
曉趁官程夜未休，不爲功名爲知己。
男兒生有四方志，誰能俛眉婦車裏。
周原咨度使塵飛，漢官威儀渠顙泚。
異時橫草恐不免，此去灌瓜聊復爾。
赤縣神州吾舊物，文謨武略君奇士。
列聖恩波迄未涯，百年胡運今如此。
山川險隘須默究，他日上前煩聚米。
殺胡之林定何許，持酒遐望一啟齒。
歸來有句敵車攻，老子滯懣資一洗。